Tog doen Paulus op ŉ ander keer ŉ baie vreemde ding. Wanneer hy vir Timoteus saamvat om met ŉ klomp moeilike Joodse kerkooms te gaan praat, laat hy die (arme) jongman hom eers besny. Hoekom? Waarskynlik sodat die moeilike ooms vir eens en vir altyd tog net sal hoor wat hy te sê het. Paulus het geweet die besnydenis was so ŉ groot storie vir die Joodse Christene dat hulle Timoteus nooit sou hoor as hulle nie geweet het dat hy die pynlike oefeningtjie eers deur is nie.
Ek loop deesdae oral passievolle jong rebelle raak wat ontsteld is oor die regte goed. Hulle beweeg egter dikwels so ver van die hoof stroom godsdienstige bewegings af, dat hulle stemme eenvoudig nooit gehoor word nie.